APCO พุ่งต่อ 10% นิวไฮรอบ 12 เดือน เก็งแผนขยายธุรกิจ ลุ้นรายได้ปีนี้โต 50%
APCO พุ่งต่อ 10% ราคาแตะ 6.35 บ. นิวไฮรอบ 12 เดือน เก็งแผนออกสินค้าใหม่ เดินหน้าต่อยอดธุรกิจ ดันรายได้ปีนี้โตเข้าเป้า 30-50%
APCO พุ่งต่อ 10% นิวไฮรอบ 12 เดือน เก็งแผนออกสินค้าใหม่ เดินหน้าต่อยอดธุรกิจ ดันรายได้ปีนี้โต 30-50%
31 ม.ค. 2566

ผู้สื่อข่าวรายงานว่า วันนี้ (31 ม.ค.66) ราคาหุ้นบริษัท เอเชียน ไฟย์โตซูติคอลส์ จำกัด (มหาชน) หรือ APCO ล่าสุด ณ เวลา 10:08 น. อยู่ที่ระดับ 6.35 บาท บวก 0.60 บาท หรือ 10.43% สูงสุดที่ระดับ 6.55 บาท ต่ำสุดที่ระดับ 5.80 บาท ด้วยมูลค่าซื้อขาย 40.32 ล้านบาท

ทั้งนี้ราคาหุ้น APCO ปรับตัวขึ้นสูงสุดในรอบ 1 ปี นับตั้งแต่ราคาหุ้นอยู่ที่ระดับ 6.35 บาท เมื่อวันที่ 18 ม.ค.65 คาดนักลงทุนเข้าซื้อเก็งกำไร ตอบรับแนวโน้มผลการดำเนินงานเติบโตโดดเด่น หลังศ.ดร.พิเชษฐ์  วิริยะจิตรา  ประธานเจ้าหน้าที่บริหาร APCO เปิดเผยถึงทิศทางธุรกิจปี 2566 มีแนวโน้มเติบโตต่อเนื่อง จากภาพรวมตลาดผลิตภัณฑ์เพื่อสุขภาพ รวมถึงกำลังซื้อผู้บริโภคปรับตัวดีขึ้น
โดยแผนการดำเนินธุรกิจปีนี้ บริษัทมุ่งเน้นขยายตลาดนวัตกรรมวัฒนชีวาย้อนวัย ชะลอวัย เพื่อสร้างสังคมชีวี 100 ปีมีสุข โดยทำการตลาดเพื่อเพิ่มจำนวนสมาชิกอย่างต่อเนื่อง จากการบอกต่อจากสมาชิกที่ใช้ผลิตภัณฑ์แล้วได้ผล ซึ่งสมาชิกที่แนะนำเพื่อนเข้าร่วมในสังคมวัฒนชีวา 3 ราย ตามเงื่อนไขของบริษัทจะสามารถใช้นวัตกรรมฟรีไปได้ตลอดทุกเดือน ทั้งนี้บริษัทตั้งเป้ามีสมาชิกครบ 20,000 คน ภายในเดือนกันยายนนี้ ผลักดันยอดขายประมาณ 200 ล้านบาท
ขณะที่นวัตกรรมภูมิคุ้มกันบำบัดมะเร็ง และ HIV ที่มีประสิทธิภาพมากขึ้น ประสบความสำเร็จในการช่วยผู้ประสบปัญหาได้อย่างกว้างขวาง โดยเฉพาะโครงการ Bye Bye HIV ที่ประสบความสำเร็จในการจัดการกับปัญหา HIV ส่งเสริมให้ผู้ติดเชื้อมีคุณภาพชีวิตเป็นปกติ ไม่ต้องพึ่งพายาต้านไวรัสที่มีผลข้างเคียงต่อไป โดยบริษัทตั้งเป้ารายได้เฉพาะนวัตกรรมภูมิคุ้มกันบำบัดเพิ่มขึ้น 20%
สำหรับผลิตภัณฑ์เพื่อสัตว์เลี้ยงยอดขายเพิ่มขึ้นอย่างต่อเนื่อง ตั้งเป้ายอดจำหน่ายในประเทศไทยเพิ่มขึ้น 20% โดยบริษัทวางแผนการส่งออกไปต่างประเทศเพิ่มเติมภายในปี 2566 นี้
ด้านพันธมิตรในประเทศจีนที่นำนวัตกรรมวัฒนชีวาและนวัตกรรมภูมิคุ้มกันบำบัดเข้าไปจำหน่าย คาดว่า ยอดขายจะเพิ่มขึ้นเมื่อมีการปลดล็อคโควิด-19 ประมาณเดือนมีนาคมนี้ เชื่อว่าจะเพิ่มรายได้ให้กับ APCO อย่างมีนัยสำคัญ